text: Bombemand: Fik fire et halvt års fængsel
  25 januar 2013 kl. 14.14
  Den mand, der ville sprænge Esbjerg rådhus i luften, har fået fire et halvt års fængsel.
  Den 35-årige mand blev dømt for at have truet de ansatte på rådhuset med at sprænge stedet i luften.
  Han blev også dømt for at have fremstillet sprængstof og for at overfalde personale på en retpsykiatrisk afdeling i Middelfart, skriver JydskeVestkysten.
  Han har endvidere sagt, at han vil slå en læge ihjel.
  De ansatte på rådhuset havde misforstået hans ord, har han sagt.
  - Jeg har ikke sagt direkte, at jeg ville sprænge rådhuset i luften, men jeg kan have sagt noget, der ikke var så hensigtsmæssigt, har han forklaret.
  At han indkøbte kemikalier, som kan bruges til at fremstille sprængstof, skyldtes udelukkende kedsomhed:
  - Jeg lå syg med hepatitis hos min mor og kedede mig. Derfor besluttede jeg at lave kemiske forsøg og ville forsøge at lave salpetersyre.
  Han ankede straks dommen.
  